钦定古今图书集成/明伦汇编/氏族典/第042卷 > 《廖用贤尚友录》 > 皮景和〈父庆宾〉
## 钦定古今图书集成/明伦汇编/氏族典/第042卷 > 《廖用贤尚友录》 > 皮景和〈父庆宾〉

按《北齐书皮景和传》，“景和，琅邪下邳人也。父庆宾，魏
淮南王开府中兵参军事。正光中，因使怀朔，遇世乱，
遂家广宁之石门县。景和少通敏，善骑射。初以亲信
事高祖，后补亲信副都督。武定二年，除库直正都督。
天保初，授假节、通州刺史，封永宁县开国子。后从袭

以本官摄大丞相府从事中郎。大宁元年，除仪同三
司、散骑常侍、武卫大将军，寻加开府。二年，出为梁州
刺史。三年，除领左右大将军，食齐郡干，又除并省五
兵尚书。天统元年，迁殿中尚书。二年，除侍中。景和于
武职之中，兼长吏事，又性识均平，故频有美授。武平
中，除特进、中领军，封广汉郡开国公。又随斛律光率
众西讨，克姚、白亭二城，别封永宁郡开国公。又除领
军将军。又从军拔宜阳城，封开封郡开国公。除尚书
右仆射、赵州刺史。寻迁河南行台尚书右仆射、洛州
刺史。陈将吴明彻寇淮南，令景和率众拒之。除领军
大将军，封文城郡王，转食高阳郡。干时拒吴明彻者
多致倾覆，惟景和全军而还。除尚书令，别封西河郡
开国公，停军西兖州，为“拒守节度。”武平六年卒，赠侍
中、使持节、都督定常朔幽定平六州诸军事、太尉公、
录尚书事、定州刺史。